Projektas

LIETUVOS RESPUBLIKOS

ĮSTATYMAS

DĖL LIETUVOS KOMUNISTŲ PARTIJOS VEIKLOS VERTINIMO

2024 m. d. Nr.

Vilnius

I SKYRIUS

BENDROSIOS NUOSTATOS

1 straipsnis. Įstatymo paskirtis

Šiuo įstatymu Lietuvos komunistų partija (toliau – LKP) pripažįstama nusikalstamas veikas vykdžiusia organizacija ir nustatoma pareiga asmenims, kandidatuojantiems į Lietuvos Respublikos Prezidentus, Lietuvos Respublikos Seimo narius, Europos Parlamento narius, savivaldybių tarybų narius, merus, taip pat asmenims, dalyvaujantiems konkursuose į Lietuvos Respublikos diplomatinę tarnybą, konkursuose ar atrankose į valstybės tarnybą, ir asmenims, skiriamiems į bet kokias kitas pareigas valstybės tarnyboje, pateikti duomenis apie priklausymą LKP struktūroms.

2 straipsnis. Lietuvos komunistų partijos samprata

LKP – politinė nusikalstama bolševikinės Rusijos, Sovietų Sąjungos, o vėliau Rusijos okupacinė politinė partija Lietuvoje, veikusi 1918–1991 metais. LKP veikla, nukreipta prieš Lietuvos valstybingumą, 1919 metais Lietuvos Respublikos Vyriausybės buvo uždrausta, 1940 m. birželio 15 d., Sovietų Socialistinių Respublikų Sąjungai (toliau – SSRS) okupavus Lietuvos Respubliką, LKP buvo legalizuota. 1944–1991 metais LKP padėjo įtvirtinti SSRS diktatūrą okupuotoje Lietuvoje, vykdė nusikaltimus prieš Lietuvą, buvo atsakinga už Lietuvos žmonių žudynes ir kankinimus, trėmimus ir kitą nusikalstamą veiklą, uoliai kovojo prieš lietuvių tautos valstybingumo ir nepriklausomybės siekį, veikė kaip paklusni ir iniciatyvi Sovietų Sąjungos komunistų partijos valios reiškėja ir įgyvendintoja SSRS srities organizacijos teisėmis.

II SKYRIUS

LIETUVOS KOMUNISTŲ PARTIJOS PRIPAŽINIMAS NUSIKALSTAMAS VEIKAS VYKDŽIUSIA ORGANIZACIJA

3 straipsnis. Lietuvos komunistų partijos pripažinimas nusikalstamas veikas vykdžiusia organizacija

LKP pripažįstama nusikalstamas veikas vykdžiusia organizacija, 1940–1941 metais ir 1944–1991 metais SSRS okupuotoje Lietuvos Respublikoje įtvirtinusi diktatūrą, kovojusi prieš lietuvių tautos valstybingumo ir nepriklausomybės siekį, veikusi kaip paklusni ir iniciatyvi Sovietų Sąjungos komunistų partijos valios reiškėja ir įgyvendintoja srities organizacijos teisėmis ir būdama atsakinga už šias SSRS okupacinės valdžios priemones: Lietuvos piliečių genocidą, nusikaltimus žmoniškumui ir (ar) karo nusikaltimus, įskaitant politines represijas, masinį terorą, baudžiamąsias akcijas, trėmimus, kovotojų už Lietuvos laisvę, taip pat civilių gyventojų naikinimą, režimo priešininkų kalinimą ir kankinimą, kitokį jų persekiojimą, sovietizaciją, okupuotos Lietuvos piliečių ir juridinių asmenų turto nacionalizavimą ir konfiskavimą, prievartinę kolektyvizaciją, prievartinę mobilizaciją į SSRS kariuomenę, ateizaciją, cenzūrą, kultūros ir religijos paminklų naikinimą ir kitokį pagrindinių žmogaus teisių ir laisvių paneigimą.

III SKYRIUS

LIETUVOS KOMUNISTŲ PARTIJOS VADOVŲ PAREIGOS IR DUOMENŲ TIKRINIMAS

4 straipsnis. Įpareigojimai buvusiems Lietuvos komunistų partijos ir jos struktūrų vadovams

1. Buvę LKP Centro komiteto (toliau – LKP CK) nariai ir sekretoriai, buvę kandidatai į LKP CK narius, buvę LKP CK Prezidiumo nariai, buvę LKP CK biuro nariai, buvę kandidatai į LKP CK biuro narius, buvę LKP CK instruktoriai, skyrių vedėjai ir jų pavaduotojai, sektorių vedėjai ir jų pavaduotojai, buvę LKP sričių, apskričių, valsčių, miestų ir rajonų komitetų nariai, sekretoriai, biurų nariai, skyrių vedėjai ir jų pavaduotojai, sektorių vedėjai ir jų pavaduotojai, pageidaujantys būti kandidatais į Respublikos Prezidentus, Seimo narius, Europos Parlamento narius, savivaldybių tarybų narius, merus, savo kandidato anketoje turi nurodyti savo priklausymą šioms struktūroms.

2. Šio straipsnio 1 dalyje nurodyti asmenys, dalyvaudami konkursuose į Lietuvos Respublikos diplomatinę tarnybą, konkursuose ar atrankose į valstybės tarnybą ar skiriami į kitas pareigas valstybės tarnyboje, turi nurodyti savo priklausymą šio straipsnio 1 dalyje nurodytoms struktūroms.

5 straipsnis. Duomenų tikrinimas

1. Lietuvos Respublikos vyriausioji rinkimų komisija, vadovaudamasi Lietuvos Respublikos rinkimų kodeksu, patikrina, ar pretendento būti kandidatu į Respublikos Prezidentus, partijos keliamo kandidato į Seimo narius daugiamandatėje ir (arba) vienmandatėje rinkimų apygardose, taip pat kandidato į Europos Parlamento narius, politinio komiteto keliamo kandidato į Europos Parlamento narius, asmens, išsikėlusio kandidatu į Seimo narius, partijos, politinio komiteto keliamo kandidato į savivaldybės tarybos narius, merus, asmens, išsikėlusio kandidatu į savivaldybės tarybos narius, merus, nurodyti duomenys apie priklausymą šio įstatymo 4 straipsnio 1 dalyje nurodytoms struktūroms yra teisingi.

2. Konkursą į valstybės ar diplomatinę tarnybą organizuojančios įstaigos struktūrinis padalinys arba valstybės tarnautojas, atliekantis personalo administravimo funkcijas, vadovaudamasis Lietuvos Respublikos valstybės tarnybos įstatymu ir Lietuvos Respublikos diplomatinės tarnybos įstatymu, patikrina, ar pretendento į valstybės tarnybą ar diplomatinę tarnybą gyvenimo aprašyme nurodyti duomenys apie priklausymą šio įstatymo 4 straipsnio 1 dalyje nurodytoms struktūroms yra teisingi.

II SKYRIUS

BAIGIAMOSIOS NUOSTATOS

6 straipsnis. Įstatymo įsigaliojimas ir įgyvendinimas

1. Šis įstatymas, išskyrus šio straipsnio 2 dalį, įsigalioja 2025 m. liepos 1 d.

2. Lietuvos Respublikos Vyriausybė ar jos įgaliota institucija iki 2025 m. birželio 30 d. priima šio įstatymo įgyvendinamuosius teisės aktus.

Skelbiu šį Lietuvos Respublikos Seimo priimtą įstatymą.

Respublikos Prezidentas

Teikia

Kultūros komiteto pirmininkas	Vytautas Juozapaitis